1. **POVZETEK NAMENA:**

V Varstveno delovnem centru Zagorje ob Savi je temeljna usmeritev naravnanost na uporabnika. Omenjeni projekt izhaja iz te usmeritve in jo nadgrajuje in sicer v tem smislu, da svoja vrata odpre še drugim ciljnim skupinam ter partnerjem v projektu. Storitve, ki bodo rezultat projekta so tiste, ki jih naši uporabniki zelo potrebujejo, niso pa sistemsko financirane in so nedostopne našim uporabnikom, pa tudi otrokom s posebnimi potrebami v Zasavju, ki bivajo doma, pa tudi starejšim in dolgotrajno brezposelnim ženskam s slabim socialnim statusom in brez zagotovljene logistike.

Ena od strateških usmeritev je tudi ta, da je VDC Zagorje inovativen in prepoznaven VDC v Sloveniji in tujini. Z zaposlitvijo uporabnikov na področju masaž, bi bili prvi v Sloveniji, ki bi to vzpostavili. V hitrem svetu, v katerem živimo, vse večkrat pozabimo na osnovne zadeve. Pozabimo na človeka samega. V tem projektu se bomo osredotočili na zadovoljstvo posameznika, kateremu želimo pomagati in mu na obraz prinesti nasmeh. To je tudi osnova za ime projekta: »Nasmeh za vse«.

V projektu sledimo razpisanim vsebinskim področjem in sicer večja vključenost mladih, žensk in drugih ranljivih skupin ter ustvarjanje novih delovnih mest. V ciljno skupino so v prvi vrsti vključene invalidne osebe z duševnimi in telesnimi motnjami, kateri so ranljiva skupina in vse prevečkrat potisnjeni ob rob. Prav tako so ciljna skupina otroci s posebnimi potrebami. V drugi vrsti so ciljna skupina starejši od 65 let, predvsem matere in sorodniki oseb z motnjami v duševnem in telesnem razvoju ter dolgotrajno brezposelne ženske.

Cilj in namen projekta je omogočiti ranljivim skupinam boljšo kakovost življenja. Cilj je, da se jim celostno posvetimo, pomagamo in izboljšamo njihovo počutje (mentalno in telesno). Cilj je tudi, da so ciljne skupine socialno vključene in ne izolirane.

1. **PREDMET OPERACIJE:**

Temeljni namen projekta je omogočiti ranljivim skupinam zasavskega prebivalstva dostopne storitve za boljše počutje, izboljšanje in ohranjanje zdravja. Nekatere storitve v projektu bodo izvajali uporabniki VDC kot integrirano zaposlitev, ki podira stereotipe o nezmožnosti dela te populacije. Na področju masaž, ta populacija še nikjer ni zaposlena, čeprav ugotavljamo, da imajo izjemen občutek za dotik. Projekt je zasnovan na takšen način, da človeka obravnava celostno, tako telesno kot psihološko. Glede na to, da Zakona o dolgotrajni oskrbi, ki bi delno omogočil sistemsko financiranje teh storitev v Sloveniji še vedno nimamo, je projekt izjemnega pomena za povečanje kakovosti življenja ciljnih skupin zasavskega prebivalstva, pa tudi širše javnosti, saj bodo publikacija za dobro počutje, didaktična igra in film vadbe za dobro počutje dosegljivi vsem. S projektom sledimo tudi načelom deinstitucionalizacije, ki jo Evropska unija zahteva od Slovenije.

Projekt zagotovi ustvarjanje 1 delovnega mesta. Ciljni rezultat je, da se posvetimo ranljivim skupinam ljudi in pomagamo posameznikom pri premagovanju vsakodnevnih ovir in težav in s tem, da poskrbimo za njihovo dobro počutje in večjo socialno vključenost. V ta namen bodo organizirane različne delavnice, terapije, vadbe in sestanki. S skupinami in individualno bomo delali različne aktivnosti, katere bodo zagotavljale boljše počutje in posamezniku prinesle »nasmeh na obraz«. Omogočili bomo tudi prevoze na dogodke in individualne obravnave.

Naša ciljna skupina so: odrasli in otroci osebe s posebnimi potrebami, starejše osebe nad 65 let, predvsem starejše ženske in dolgotrajno brezposelne ženske iz občin Zagorje ob Savi, Trbovlje in Hrastnik.

V projekt so vključeni trije parterji različnih sektorjev (javni, ekonomski in civilni sektor), ki imajo jasno strategijo in jasno opredeljen obseg opravljenih aktivnosti in zagotavljajo lastne vire financiranja operacije v času izvedbe operacije. Cilji operacije zagotavljajo povečanje aktivne vključenosti različnih ranljivih skupin v socialno življenje, medgeneracijsko sodelovanje, spodbujanje aktivnega sodelovanja in vzpostavitev razvojnih partnerstev, spodbujanje inovativnosti in kreativnosti.

Rezultat operacije bo zagotovitev 1 delovnega mesta v času trajanja operacije ter še vsaj deset let po zaključku oz. izplačilu sredstev (trajnost operacije) in vzpostavitev storitev, ki bodo omogočile boljše počutje ranljivim skupinam zasavskega prebivalstva ne le v času trajanja operacije, ampak tudi naprej.

Aktivnosti so terminsko opredeljene po fazah in zasnovane tako, da zagotavljajo izvajanje tudi po zaključku sofinanciranja projekta. Sam projekt je razdeljen v dve fazi. V prvi fazi, ki bo potekala od septembra 2017 do sredine oktobra 2017, bodo izvedena potrebna gradbena dela, logotip, nabava opreme ter materialov ter zaposlitev ter nekatera izobraževanja. Uporabnike VDC, ki bodo vključeni v izvajanje masaž bomo izobrazili v prvi fazi, da lahko v drugi, izvajajo storitev za ostale uporabnike in ostale ciljne skupine. V drugi fazi, ki bo potekala od novembra 2017 do avgusta 2018, bodo potekale aktivnosti na področju boljšega počutja ciljnih skupin v skladu z načrtom.

Zelo pomembno za ranljive skupine je druženje, za kar bomo na zabaven način poskrbeli s pripravo didaktične družabne igre »Nasmeh za vse«. Poleg druženja bo namenjena utrjevanju znanja, ki se bo pridobilo na organiziranih delavnicah. Družabna didaktična igra bo izdelana izključno za namen omenjene operacije in prilagojena ciljnim skupinam ter vsebinsko povezana s skrbjo za dobro počutje, zdravje. Izdali bomo tudi publikacijo/priročnik v obliki lahkega branja, ki jih razumejo osebe s posebnimi potrebami in otroci. Poleg tega bomo naredili video vaj za dobro počutje, ki se bo lahko uporabljal za vadbo doma.